b'\n_START_ARTICLE_\nEmil von Qvanten\n_START_PARAGRAPH_\nEmil von Qvanten (f\xc3\xb8dt 22. august 1827, d\xc3\xb8d 5. december 1903) var en finsk-svensk digter._NEWLINE_Han var af gammel tysk adelsl\xc3\xa6gt, som indvandrede til Finland og blev adlet i Sverige. Som 16-\xc3\xa5rig udsendte han sammen med en kammerat en poetisk kalender "L\xc3\xa4rkan", et nyt bind udkom fire \xc3\xa5r efter. P\xc3\xa5 grund af sygdom m\xc3\xa5tte han dog i flere \xc3\xa5r opholde sig i udlandet, og f\xc3\xb8rst i 1857 lykkedes det ham at blive svensk unders\xc3\xa5t. I Finland kunne han ikke tage ophold, fordi han i 1855 under pseudonym havde udgivet et skrift, hvori han udtalte, at svenskerne, mens Rusland under Krimkrigen var optaget andetsteds, burde forbinde sig med finnerne, for at de to lande kunne forene sig under en konge og f\xc3\xa6lles rigsdag. I et st\xc3\xb8rre skrift "Finska f\xc3\xb6rh\xc3\xa4llanden" (1857\xe2\x80\x9461) taler han endnu st\xc3\xa6rkere og h\xc3\xa6vder stadig n\xc3\xb8dvendigheden af Finlands forening med Sverige. Han var ogs\xc3\xa5 en begejstret tilh\xc3\xa6nger af Skandinavismen og \xc3\xb8nskede, at Finland skulle tiltr\xc3\xa6de den. Ved Danmarks krig i 1864 stod han p\xc3\xa5 samme standpunkt med hensyn til bistand som kong Karl XV, der i \xc3\xa5rene 1864\xe2\x80\x9472 havde ansat ham som sin bibliotekar._NEWLINE_Hans f\xc3\xb8rste digtsamling fra 1851 bestod af formfuldendte, melodiske vers. I 1859 udgav han en ny samling "Lyriska dikter", og disse to samlinger forbedrede han 1880 i "Dikter, nya og gamla". Hans digte er pr\xc3\xa6gede af trofast f\xc3\xa6drelandsk\xc3\xa6rlighed (mest elsket blev hans meget smukke "Suomis sang") og sv\xc3\xa6rmerisk romantisk naturbetragtning. I 1882 udgav han en samling svenske folkeviser: "Sveriges sk\xc3\xb6naste folkvisor". Under sit Stockholmsophold skrev han i forskellige blade litteraturhistoriske afhandlinger, af hvilke kan n\xc3\xa6vnes: "N\xc3\xa5gra anm\xc3\xa4rkningar vid Helmholtz\xe2\x80\x99 vokall\xc3\xa4re" fra 1877._NEWLINE_von Qvanten var gift med Aurora Magdalena, f\xc3\xb8dt \xc3\x96rnberg, som fik udgivet en r\xc3\xa6kke romaner og oversat et st\xc3\xb8rre antal.'